**Informatīvais ziņojums**

**„Par veicamajiem pasākumiem Digitālās ekonomikas un sabiedrības indikatora Latvijas rādītāju uzlabošanai”**

**SATURS**

[1. Ievads 3](#_Toc256000020)

[2. DESI indeksa datu avoti un struktūra 4](#_Toc256000021)

[3. Digitālās ekonomikas un sabiedrības situācijas novērtējums Latvijā saskaņā ar DESI indeksa rādītājiem 2017. gadā 6](#_Toc256000022)

[3.1. Latvijas sniegums DESI indeksa rādītājā “Savienojamība” 7](#_Toc256000023)

[Institūciju sniegtie priekšlikumi DESI indeksa rādītāja “Savienojamība” uzlabošanai 9](#_Toc256000024)

[Priekšlikumi rīcībai DESI indeksa rādītāja “Savienojamība” uzlabošanai 10](#_Toc256000025)

[3.2. Latvijas sniegums DESI indeksa rādītājā “Cilvēkkapitāls” 11](#_Toc256000026)

[Institūciju sniegtie priekšlikumi DESI indeksa rādītāja “Cilvēkkapitāls” uzlabošanai 12](#_Toc256000027)

[Priekšlikumi rīcībai DESI indeksa rādītāja “Cilvēkkapitāls” uzlabošanai 15](#_Toc256000029)

[3.3. Latvijas sniegums DESI indeksa rādītājā “Interneta izmantojums” 15](#_Toc256000030)

[Priekšlikumi rīcībai DESI indeksa rādītāja “Interneta izmantojums” uzlabošanai 16](#_Toc256000031)

[3.4. Latvijas sniegums DESI indeksa rādītājā “Ciparu tehnoloģiju integrācija” 17](#_Toc256000032)

[Institūciju sniegtie priekšlikumi DESI indeksa rādītāja “Ciparu tehnoloģiju integrācija” uzlabošanai 18](#_Toc256000034)

[Priekšlikumi rīcībai DESI indeksa rādītāja “Ciparu tehnoloģiju integrācija” uzlabošanai 22](#_Toc256000035)

[3.5. Latvijas sniegums DESI indeksa rādītājā “Digitālie publiskie pakalpojumi” 23](#_Toc256000036)

[Institūciju sniegtie priekšlikumi rīcībai DESI indeksa rādītāja “Digitālie publiskie pakalpojumi” uzlabošanai 24](#_Toc256000037)

[Priekšlikumi rīcībai DESI indeksa rādītāja “Digitālie publiskie pakalpojumi” uzlabošanai 30](#_Toc256000039)

# Ievads

Informatīvais ziņojums “Par veicamajiem pasākumiem Digitālās ekonomikas un sabiedrības indikatora Latvijas rādītāju uzlabošanai” (turpmāk – Informatīvais ziņojums) ir sagatavots ar mērķi informēt Ministru kabinetu par Latvijas situāciju digitālās ekonomikas un sabiedrības indikatora (*Digital Economy and Society Index* jeb DESI) (turpmāk – DESI indekss) kontekstā un ierosināt rīcību Latvijas rādītāju DESI indikatora kontekstā uzlabošanai, ņemot vērā, ka Latvijas kopējais sniegums pēdējo gadu laikā digitālās ekonomikas un sabiedrības indikatora rādītājos, kas noteic, cik digitalizēta ir Eiropas Savienības (turpmāk – ES) dalībvalstu ekonomika un sabiedrība, ir zem ES vidējā rezultāta.

Ar Ministru kabineta 2013. gada 14. oktobra rīkojumu Nr. 468 apstiprinātajās Informācijas sabiedrības attīstības pamatnostādnēs 2014.-2020. gadam, ar Ministru kabineta 2012.gada 7.decembra rīkojumu Nr.589 apstiprinātajā “Nākamās paaudzes platjoslas elektronisko sakaru tīklu attīstības koncepcijā 2013.–2020.gadam” ietverti vairāki DESI indeksu veidojoši elementi, paredzot nepieciešamību tos attīstīt, piemēram, nākamās paaudzes tīklu un platjoslas infrastruktūras attīstība, informācijas un komunikāciju tehnoloģiju (turpmāk – IKT) prasmju attīstība, publisko pakalpojumu digitalizācija, u.c. elementi, kas saistīti ar DESI indeksa izvērtējumu.

Informatīvajā ziņojumā ir īsi aprakstīts DESI indekss un tā galvenās komponentes, raksturota Latvijas situācija DESI indeksa 2017. gada novērtējumā, apkopota ministriju sniegtā informācija par plānotajiem pasākumiem DESI indeksu veidojošajās indikatoru grupās ar mērķi uzlabot Latvijas rādītājus Digitālās ekonomikas un sabiedrības indikatora novērtējumos, kā arī sniegti priekšlikumi rīcībai Latvijas snieguma DESI indikatora jomās uzlabošanai.

Ar mērķi panākt Latvijas rādītāju DESI indeksā uzlabojumu Vides aizsardzības un reģionālās attīstības ministrija (turpmāk – VARAM) ir veikusi virkni pasākumu, lai attīstītu digitālo vidi un veicinātu tās iespēju izmantošanu iedzīvotāju un uzņēmēju vidū.

Lai nodrošinātu kvalitatīvu un reālajai situācijai atbilstošu statistisko informāciju par Latvijas veikumu DESI indeksa ietvarā, kā arī veicinātu pasākumus mērķtiecīgai un koordinētai Latvijas rādītāju uzlabošanai, VARAM kā atbildīgā iestāde par informācijas sabiedrības, elektroniskā pārvaldes un valsts informācijas un komunikācijas tehnoloģiju pārvaldības jautājumiem 2016. gada septembrī izveidoja starpinstitūciju darba grupu. Darba grupas sanāksmju laikā tika diskutēts par iespējamiem risinājumiem Latvijas snieguma DESI novērtējumā uzlabošanai.

Kā viens no rīcības virzieniem DESI rādītāju uzlabošanā minētās darba grupas ietvarā tika izvirzīta ciešāka sadarbība ar Centrālo statistikas pārvaldi, sniedzot tai kompetento iestāžu un nozares asociāciju atbalstu, izstrādājot statistisko aptauju veidlapas par datoru un interneta lietošanas paradumiem iedzīvotājiem un informācijas un komunikācijas tehnoloģiju un e-komercijas izmantojumu uzņēmumos. Minētās sadarbības rezultātā tika veikta iestāžu un nozaru asociāciju aptauja un Centrālai statistikas pārvaldei iesniegti apkopoti iestāžu un nozares asociāciju priekšlikumi, kas tika ņemti vērā sagatavojot aptauju veidlapas oficiālajai statistikas programmai 2018.-2020. gadam.

Papildus minētajam VARAM ir veikusi citu ministriju un IKT nozares asociāciju aptauju, aicinot sniegt priekšlikumus pasākumiem un aktivitātēm, kas gan veicinātu digitālās vides attīstību valstī, gan arī ļautu uzlabot Latvijas sniegumu DESI indeksa novērtējumos. Uz saņemto priekšlikumu pamata sagatavots Ministru kabineta sēdes protokollēmuma projekts, kurā ietverti pasākumi DESI indeksa uzlabošanai atbilstoši ministriju kompetences jomām.

# DESI indeksa datu avoti un struktūra

No 2015. gada Eiropas Komisija (turpmāk – Komisija) uzsāka jaunu pieeju ES dalībvalstu digitālās attīstības vērtēšanā, kas tika nosaukta par Eiropas Digitālās ekonomikas un sabiedrības indeksu jeb DESI indeksu, kura mērķis ir palīdzēt ES dalībvalstīm apzināt jomas, kurās prioritāri jāiegulda un jārīkojas, lai izveidotu īstenu digitālo vienoto tirgu. Digitālās attīstības novērtējumi ES tiek veikti katru gadu.

DESI indeksa datu avoti ir Centrālās statistikas pārvaldes veiktās aptaujas, izmantojot vienoto ES statistikas metodoloģiju, apsekojums par IKT izmantojumu mājsaimniecībās un iedzīvotāju vidū “*Community survey on ICT usage in Households and by Individuals*”, apsekojums par IKT izmantošanu uzņēmumos “*Community survey on ICT usage and e-commerce in enterprises*”, elektroniskās pārvaldes novērtējums “*eGovernment Benchmark*”, Eiropas publiskā sektora informācijas novērtējums “*European PSI Scoreboard*” un Eiropas Digitālā progresa 2017. gada ziņojums[[1]](#footnote-2).

DESI indekss ir salikts rādītājs, kurā summēts rādītāju kopums, strukturējot tos piecos indikatoros, tādos kā savienojamība, cilvēkkapitāls, interneta izmantojums, ciparu tehnoloģiju integrācija un digitālie publiskie pakalpojumi.

Katru no pieciem indikatoriem veido vairākas rādītāja komponentes, tostarp:

|  |  |  |
| --- | --- | --- |
| **Indikatorsun tā svars novērtējumā** | **Indikatora komponentes** | **Komponentes elementi** |
| **Savienojamība** (25%) | Fiksētās platjoslas pārklājums | * Fiksētās platjoslas pārklājums;
* Fiksētās platjoslas izmantošana.
 |
|  | Mobilās platjoslas pārklājums | * Mobilās platjoslas izmantošana;
* 4G pārklājums;
* Spektrs.
 |
|  | Platjoslas ātrums | * NGA pārklājums;
* Ātras platjoslas pieslēgumu skaits.
 |
|  | Cena | * Fiksētās platjoslas cena.
 |
| **Cilvēkkapitāls** (25%) | Digitālās pamatprasmes un to izmantošana | * Interneta izmantošana;
* Digitālās pamatprasmes.
 |
|  | Augstāka līmeņa digitālās prasmes | * Informācijas un komunikāciju tehnoloģiju speciālisti;
* Zinātņu, tehnoloģiju, inženierzinātņu un matemātikas programmu (STEM) absolventi
 |
| **Interneta lietošana**(15%) | Saturs | * Ziņas;
* Mūzika, video, spēles;
* Video pēc pieprasījuma.
 |
|  | Komunikācija | * Video zvani;
* Sociālie tīkli.
 |
|  | Darījumi | * Banka;
* Iepirkšanās.
 |
| **Ciparu tehnoloģiju integrācija** (20%) | Uzņēmējdarbības digitalizācija | * Dalīšanās ar elektronisko informāciju;
* Radiofrekvences identifikācija;
* Sociālie mediji;
* eRēķini;
* Mākoņpakalpojumi.
 |
|  | E-komercija | * Mazie un vidējie uzņēmumi, kas tirgojas tiešsaistē;
* eTirdzniecības apgrozījums;
* Pārrobežu tirdzniecība tiešsaistē.
 |
| **Digitālie publiskie pakalpojumi** (15%) | ePārvaldes pakalpojumi | * ePārvaldes lietotāji;
* Gatavas formas;
* Tiešsaistē pabeigtie pakalpojumi;
* Atvērtie dati.
 |

# Digitālās ekonomikas un sabiedrības situācijas novērtējums Latvijāsaskaņā ar DESI indeksa rādītājiem 2017. gadā

Latvija DESI indeksa 2017. gada rangā ieņem 19. vietu. Salīdzinot ar situāciju pirms gada, kopējo progresu nosaka ātrdarbīgu platjoslas pieslēgumu īpatsvara pieaugums un uzlabojumi publisko pakalpojumu sniegšanā. Arvien vairāk Latvijas iedzīvotāju lieto internetu un izmanto e-pārvaldes pakalpojumus, taču pusei Latvijas iedzīvotāju joprojām nav digitālo prasmju vai tās ir zemas. Latvijas iedzīvotāji aizvien biežāk iepērkas tiešsaistē, taču uzņēmumi tehnoloģiju iespējas izmanto nepilnīgi. Latvija pieder pie to valstu grupas, kuru rezultāti ir vidēji.

Pārresoru koordinācijas centra ekspertu veiktā DESI indeksa rādītāju ietekmes novērtējumā ir identificēti septiņi DESI indeksa rādītāju elementi, kuru ietekme uz ekonomisko izaugsmi atzīta par īpaši nozīmīgu. To vidū ir savienojamības rādītāja elementi - fiksētās platjoslas pārklājums (1a1) un spektrs (1b3); cilvēkkapitāla rādītāja elementi – interneta lietotāji (2a1) un IKT speciālistu skaits (2b1); interneta izmantojuma rādītāja elements – video pēc pieprasījuma (3a3); ciparu tehnoloģiju integrācijas rādītāja elements – dalīšanās ar elektronisko informāciju uzņēmumos (4a1) un pārrobežu tirdzniecība tiešsaistē (4b3).

******

Attēla avots: Latvijas valsts profils, Eiropas digitālā progresa 2017. gada ziņojums.

## Latvijas sniegums DESI indeksa rādītājā “Savienojamība”

Indeksa “Savienojamība” ietvaros tiek vērtētas šādas komponentes: fiksētās platjoslas pārklājums, fiksētās platjoslas izmantošana, mobilās platjoslas izmantošana, 4G datu pārraides tīkla pārklājums, spektrs, nākamās paaudzes piekļuves tīklu pārklājums, ātru platjoslas pieslēgumu skaits un fiksētās platjoslas cena. Indikatora svars novērtējumā ir 25 %.

Minētās novērtējuma komponentes attiecas uz sakaru politikas jomu, par kuru ir atbildīga Satiksmes ministrija.



Attēla avots: Latvijas valsts profils, Eiropas digitālā progresa 2017. gada ziņojums.

Vērtējot savienojamības aspektu DESI indeksam, secināts, ka Latvija ieņem vienu no trim augstākajām vietām ES harmonizētā spektra ziņā un arvien vairāk iedzīvotāju lieto mobilās platjoslas pakalpojumus. Tāpat dati liecina, ka fiksētās platjoslas piekļuves pieslēgumu abonenti izvēlas jaunus pakalpojumus, kas piedāvā ātrāku datu pārraidi.



Attēla avots: Latvijas valsts profils, Eiropas digitālā progresa 2017.gada ziņojums

Nākamās paaudzes platjoslas elektronisko sakaru tīklu attīstības koncepcijā 2013.–2020.gadam” paredzēts, ka ir jāturpina investēt platjoslas elektronisko sakaru tīkla attīstībā, lai atbilstoši stratēģijā Eiropa 2020 noteiktajam mērķim līdz 2020. gadam nodrošinātu, ka visiem ES iedzīvotājiem ir iespēja abonēt interneta piekļuves pakalpojumus ar datu pārraides ātrumu ne mazāku par 30 Mbit/s un 50 % vai vairāk ES mājsaimniecību abonētu interneta pieslēgumus ar datu pārraides ātrumu ne mazāku par 100 Mbit/s.

Lai nodrošinātu, ka piekļuve ātrdarbīgam platjoslas elektronisko sakaru tīklam ir pieejama visā Latvijas teritorijā, ieskaitot nomaļas, mazapdzīvotas teritorijas, kurās komerciālu apsvērumu dēļ elektronisko sakaru komersanti nav ieinteresēti izvērst darbību, VAS “Latvijas Valsts radio un televīzijas centrs” īsteno ar Eiropas Komisijas 2011. gada 9. novembra lēmumu Nr. C(2011)7699 apstiprināto valsts atbalsta programmas “Nr. SA.33324 (2011/N) – Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmas “Izaugsme un nodarbinātība” 2.1.1. specifiskā atbalsta mērķa “Uzlabot elektroniskās sakaru infrastruktūras pieejamību lauku teritorijās” projektu Nr. 2.1.1.0/16/I/001 “Elektroniskās sakaru infrastruktūras pieejamības uzlabošana lauku teritorijās”, izmantojot Eiropas Reģionālās attīstības fonda finansējumu un VAS “Latvijas Valsts radio un televīzijas centrs” privāto līdzfinansējumu.

Valsts atbalsta programma tiek īstenota divās kārtās un tās ietvaros tiek izbūvēts elektronisko sakaru „vidējās jūdzes” optiskais tīkls un izveidoti optiskā tīkla piekļuves punkti teritorijās, kurās neviens elektronisko sakaru komersants nesniedz un tuvāko triju gadu laikā neplāno sniegt interneta piekļuves pakalpojumus ar datu pārraides ātrumu vismaz 30 Mbit/s (“baltās” teritorijas). Piekļuves punktos nodrošināta iespēja vismaz pieciem elektronisko sakaru komersantiem ar vienādiem, nediskriminējošiem nosacījumiem veidot abonentlīniju („pēdējās jūdzes”) pieslēgumus interneta piekļuves pakalpojumu sniegšanai galalietotājiem.

Valsts atbalsta programmas 1. kārta[[2]](#footnote-3) pabeigta 2015. gadā, un tās ietvaros ir izbūvēts 1813 km optisko kabeļu tīkla līniju un izveidoti 177 optiskā tīkla piekļuves punkti. Valsts atbalsta programmas 2. kārta ir uzsākta 2016. gadā un līdz 2020. gadam ir paredzēts izbūvēt aptuveni 2800 km optisko kabeļu tīkla un izveidot vismaz 220 optiskā tīkla piekļuves punktus “baltajās” teritorijās.”

## Institūciju sniegtie priekšlikumi DESI indeksa rādītāja “Savienojamība” uzlabošanai

**Ārlietu ministrija** ir aicinājusi Satiksmes ministriju turpināt darbu 5G infrastruktūras izveidē, kā arī ar to saistītā potenciāla izmantošanu informācijas sabiedrības un digitālās ekonomikas attīstībā.

**Satiksmes ministrija** savas kompetences ietvaros vērtē DESI indeksa indikatora “Savienojamības” rādītājus kā pietiekami labus, jo gandrīz visos uzskaitītajos rādītājos Latvija vai nu saglabā esošās pozīcijas vai tās paaugstinās. Divos rādītājos, kur ir fiksēts kritums (fiksētās platjoslas izmantojamība un spektra izmantojamība), tam ir pamatots izskaidrojums (skat. augstāk.), turklāt platjoslas izmantojamības rādītāji ir saistīti arī ar digitālo prasmju rādītājiem, kas nav tiešā Satiksmes ministrijas kompetencē. Ņemot vērā minēto, Satiksmes ministrija turpinās līdzšinējās elektronisko sakaru nozares politikas īstenošanu, izvēršot nākamās paaudzes platjoslas tīklus lauku teritorijās, strādājot pie elektronisko sakaru tīklu būvniecības jautājumu vienkāršošanas un administratīvā sloga mazināšanas pasākumiem, kas veicinās turpmāku elektronisko sakaru infrastruktūras attīstību.

**VAS “Latvijas Valsts radio un televīzijas centrs”** ir sniedzis šādus priekšlikumus par 1. sadaļas “Savienojamība” 1.a1. punkta “Fiksētās platjoslas pārklājums” Latvijas rādītāju uzlabošanai.

Latvijas Valsts radio un televīzijas centra ieskatā viena no aktivitātēm, kas varētu būtiski uzlabot Latvijas radītājus DESI indeksā, ir ar Eiropas Komisijas 2011. gada 9. novembra lēmumu Nr. C(2011)7699 apstiprinātās valsts atbalsta programmas “Nr. SA.33324 (2011/N) – Nākamās paaudzes tīkli lauku teritorijās” otrās kārtas realizācija.

Kaut arī Latvijā pēc statistikas datiem ir viens no ātrākajiem interneta pieslēgumiem pasaulē, joprojām infrastruktūras līmenī pastāv “digitālā plaisa” starp pilsētu un lauku reģioniem. Ievērojot Latvijas teritorijas nevienmērīgo apdzīvotību jeb reģionālo nelīdzsvarotību, lielākajam iedzīvotāju īpatsvaram koncentrējoties Rīgā un citās republikas pilsētās, ir svarīgi turpināt platjoslas interneta infrastruktūras uzbūvi arī lauku teritorijās, nodrošinot to iedzīvotājiem konkurētspējīgu mūsdienām atbilstošu piekļuvi internetam. Savukārt, viena no aktivitātēm, kā uzlabot valsts atbalsta programmas ietvaros izbūvēto optiskā tīkla infrastruktūras izmantošanu, ir veicināt pieprasījumu un elektronisko sakaru komersantu interesi par optiskā tīkla infrastruktūras izmantošanu. Turklāt, ņemot vērā elektronisko sakaru nozares attīstības tendences un plānus par nākamās paaudzes 5G tehnoloģijas ieviešanu, ir vitāli svarīgi nodrošināt, ka Latvijā ir pieejama atbilstoša infrastruktūra 5G tehnoloģijas ieviešanai. Tieši ar valsts atbalsta programmu ir iespējams nodrošināt šādas infrastruktūras pieejamību, jo bez optiskā tīkla esamības šādu pakalpojumu nebūs iespējams sniegt.

## Priekšlikumi rīcībai DESI indeksa rādītāja “Savienojamība” uzlabošanai

Izvērtējot iestāžu sniegtos komentārus un priekšlikumus, VARAM aicina Satiksmes ministriju kā atbildīgo ministriju par sakaru nozares politikas izstrādi izvērtēt un ņemt vērā PKC novērtējumā kā īpaši nozīmīgus identificētos savienojamības rādītāja elementus - fiksētās platjoslas pārklājums (1a1) un spektrs (1b3), institūciju sniegtajos komentāros pausto viedokli un, izstrādājot attīstības plānošanas dokumentus, ietvert pasākumus, kas sniegs ieguldījumu DESI indeksa rādītāja “Savienojamība” uzlabošanā. Vienlaikus, lai Latvijas pozīcijas DESI ne tikai saglabātu, bet arī paaugstinātu, kā arī uzlabotu valsts atbalsta programmas ietvaros izbūvēto optiskā tīkla infrastruktūras izmantošanu, nepieciešams aktīvāk veicināt pieprasījumu un elektronisko sakaru komersantu interesi par optiskā tīkla infrastruktūras izmantošanu.

## Latvijas sniegums DESI indeksa rādītājā “Cilvēkkapitāls”

Indeksā “Cilvēkkapitāls” ietvaros tiek vērtētas digitālās pamatprasmes un augstāka līmeņa digitālās prasmes. Indikatora svars novērtējumā ir 25 %. Minētās novērtējuma komponentes attiecas uz izglītības un zinātnes politikas jomu, par kuru ir atbildīga Izglītības un zinātnes ministrija.

Novērtējumā uzsvērts, ka DESI rādītājā “Cilvēkkapitāls” Latvija atpaliek no ES vidējās vērtības, un progress ir neliels. 2016. gadā pusei Latvijas iedzīvotāju digitālo prasmju līmenis pieauga, tomēr tas joprojām ir zems, lai gan internetu lieto 77 % iedzīvotāju. Tāpat secināts, ka informācijas un komunikācijas tehnoloģiju speciālistu skaits aug, taču tas joprojām ir mazāks par vidējo rādītāju ES.

****

Attēla avots: Latvijas valsts profils, Eiropas digitālā progresa 2017. gada ziņojums

Latvijā digitālo prasmju attīstīšana ir iekļauta “Nacionālā attīstības plāna 2014.– 2020. gadam” ieviešanas uzdevumos, kā viens no rīcības virzieniem “Informācijas sabiedrības attīstības pamatnostādnēs 2014.– 2020. gadam”, kā arī “Nacionālajā reformu programmā “Eiropa 2020” stratēģijas īstenošanai”. Izglītības attīstības pamatnostādnēs 2014.–2020. gadam ir ietverti rīcības virzieni, kas skar IKT izmantošanu mācību procesā un digitālo prasmju pilnveidošanu, un tam tiek nodrošināts atbalsts no valsts budžeta un ES finansēšanas instrumentiem. Latvijas kiberdrošības stratēģijā 2014.–2018. gadam uzsvērta kiberdrošības prasmju nozīme visos līmeņos.

Latvijā ir sava spēcīga digitālo prasmju un darba koalīcija, kas darbojas Digitālo prasmju un arodu koalīcijas ietvaros. Partnerībā ir iesaistītas vairākas ministrijas, IKT nozares apvienības un uzņēmumi, kā arī Latvijas Tirdzniecības un rūpniecības kamera. Koalīcijas darbu koordinē Latvijas Informācijas un komunikācijas tehnoloģijas asociācija. Koalīcijas darbības aptver gan elementāras ikdienas iemaņas, gan ļoti specializētas un profesionālas IKT prasmes. Viens no tās mērķiem ir palielināt to jauniešu skaitu, kuri veido karjeru IKT nozarē. Šai nolūkā 2015. gada septembrī vairāk nekā 150 Latvijas skolās no 1. klases tika ieviests jauns datorzinību programmas izmēģinājuma standarts. Izmēģinājuma fāzes rezultāti tika novērtēti ļoti pozitīvi, un 2018. gadā jaunais standarts būs ieviests visās skolās. Tika turpināts 2016. gadā sāktais apmācības projekts “Informācijas tehnoloģiju apmācības mazajiem un mikro uzņēmumiem konkurētspējas un produktivitātes veicināšanai”, kura mērķis ir panākt, lai būtu vairāk nekā 7000 apmācības kursu. Projekta mērķis ir paaugstināt ražīgumu, inovāciju un mazo uzņēmumu un mikrouzņēmumu konkurētspēju ilgtermiņā, mācot projekta dalībniekiem sekmīgi izmantot IKT tehnoloģijas un digitālās prasmes. Visi ierosinātie apmācības moduļi ir saistīti ar digitālo prasmju sistēmu “DigCOMP 2.0”. Latvija atzīst digitālo prasmju nozīmīgumu un cenšas novērst nepilnības šajā ziņā un tādējādi padarīt Latvijas privāto un publisko sektoru efektīvu un konkurētspējīgu.

## Institūciju sniegtie priekšlikumi DESI indeksa rādītāja “Cilvēkkapitāls” uzlabošanai

**Aizsardzības ministrija** ir izteikusi šādus priekšlikumus izveidot sabiedrības informēšanas kampaņu, uzsverot digitālo pamatprasmju nepieciešamību ātras, ērtas un drošas sadzīviskas un saimnieciskas darbības veikšanai digitālajā vidē. Informatīvās kampaņas plānošanu būtu VARAM atbildība sadarbībā ar valsts un pašvaldību iestādēm un nevalstiskajām organizācija, un sociālajiem partneriem, kuri ir norādīti Informācijas sabiedrības attīstības pamatnostādnēs 2014.–2020. gadam rīcības virzienā “IKT izglītība un e-prasmes”. Nepieciešams uzsākt diskusiju ar privātā sektora pārstāvjiem par plašāku uzņēmēju atbalstu nodarbināto e-prasmju pilnveidošanā. Diskusijā galvenokārt būtu jāiesaista privātā sektora pārstāvji, kuru uzņēmējdarbība ir atkarīga no digitālo tehnoloģiju pielietošanas vai kuriem ir interese plašāk integrēt digitālās tehnoloģijas uzņēmējdarbības veikšanā tuvāko gadu laikā.

**Ārlietu ministrija** ir norādījusi par nepieciešamību nacionālā līmenī nodrošināt mērķtiecīgus ieguldījumus, t.sk. izmantojot ES finansējumu, lai uzlabotu iedzīvotāju digitālās prasmes (t.sk. mūžizglītība, droša interneta lietošana).”

**Finanšu ministrija** ir norādījusi, ka indikatora rādītāja “Cilvēkkapitāls” novērtējumā kopējo salīdzinoši zemo rādītāju visvairāk ietekmē 2b1 rādītājs – IKT speciālistu īpatsvars, kur Latvijai ir 25. vieta. Finanšu ministrijas ieskatā šis rezultāts var radīt šaubas par novērtējuma precizitāti, jo pēc vairākiem līdzīgiem rādītājiem – IKT nozarē nodarbināto īpatsvara pēc darbaspēka apsekojuma (13. vieta 2015. gadā), IKT nozarē aizņemto darba vietu īpatsvara (tuvu ES vidējam) un IKT nozares īpatsvara kopējā pievienotajā vērtībā (16. vieta 2014. gadā) Latvijas rādītāji ir augstāki. Protams, šie rādītāji nav tieši salīdzināmi ar IKT speciālistu skaitu, tomēr atšķirības uzrādītajos līmeņos ir diezgan būtiskas, un šis varētu būt viens no rādītājiem, kuram būtu vērts pievērst uzmanību statistikas datu vākšanai. No metodoloģijas saprotams, ka datu avots 2b1 rādītājam ir darbaspēka apsekojums, - tas ir, avots, kas mazākās grupās (tajā skaitā par nodarbināto skaitu pa nozarēm un profesijām) var dot diezgan svārstīgus un neprecīzus rezultātus. Precīzākus rezultātus ar nodarbinātību saistītajos rādītājos sniedz statistika par aizņemtajām darba vietām, kas tiek iegūta tieši no uzņēmumu atskaitēm. Metodoloģisks aspekts pie šī rādītāja ir apstāklis, ka zems vai augsts IKT speciālistu īpatsvars var arī tieši neliecināt par tehnoloģiju attīstības un izmantošanas līmeni. Piemēram, zemāks IKT speciālistu skaits var arī norādīt, ka nozarē ir augstāka produktivitāte, viens darbinieks var paveikt vairāk, ir augstāks tehnoloģiju izmantošanas līmenis, pārējiem darbiniekiem ir augstāks IKT prasmju līmenis, un uzņēmumā nav nepieciešami papildus IKT speciālisti. Varētu būt izvērtējams, cik pamatota ir šī rādītāja atrašanās DESI indeksā, un vai nebūtu piemērotāk lietot kādu no minētajiem rādītājiem, kas raksturo tieši IKT nozarē strādājošo īpatsvaru.

Papildus pie indikatora rādītāja “Cilvēkkapitāls” Finanšu ministrija ir norādījusi, ka 2a rādītājos (Interneta lietotāji un Digitālās prasmes vismaz pamatlīmenī)[[3]](#footnote-4), kas raksturo tieši interneta lietotājus un viņu prasmes, Latvija ir saņēmusi būtiski zemāku novērtējumu (14. un 20. vieta) nekā interneta lietošanas kopējā rādītājā (10. vieta). Tas norāda, vai nu uz to, ka lietotāji ar nepietiekamām prasmēm un nepietiekamā skaitā kaut kādā veidā spēj sasniegt augstus interneta lietošanas rādītājus, vai arī tomēr ir kādas problēmas interneta lietotāju un viņa prasmju uzskaitē, kas tāpat nav balstīta uz statistikas datiem, bet aptaujām.

**Izglītības un zinātnes ministrija**, balstoties uz informatīvajā ziņojumā par Viedās specializācijas stratēģijas jeb RIS3 monitoringu sniegto informāciju par matemātikas, dabaszinību un tehnikas virziena programmu[[4]](#footnote-5), t.s. STEM[[5]](#footnote-6) studiju programmās iesaistīto studējošo skaitu, secināts, ka nav izdevies nodrošināt STEM studiju programmu absolventu skaita pieaugumu Viedās specializācijas stratēģijas paredzētajā apjomā. STEM programmu studējošo īpatsvars ir pakāpeniski pieaudzis, ko izskaidro studiju vietu pārdale, kuras ietvaros STEM studiju vietām ir piešķirta augstāka prioritāte. Tomēr, pēdējo gadu tendences parāda to, ka absolventu skaita pieaugums STEM programmās notiek ievērojami lēnāk, un pēdējo trīs gadu laikā tas nav palielinājies.

Minētie dati rāda, ka STEM studiju programmās pēdējo gadu laikā ir būtiski palielinājies to studentu skaits, kuri sekmīgi nepabeidz studijas studiju programmā. Daļēji absolventu skaita samazināšanos izraisa arī citi faktori, piemēram, nepilnīgais augstākās izglītības finansējums, vidējās izglītības kvalitāte un citi apstākļi, jo pēdējo gadu tendences parāda to, ka absolventu kopējā skaita samazinājums notiek lielākā tempā salīdzinājumā ar kopēju studentu skaita kritumu, jo starp 2011. gadu un 2016. gadu kopējais studējošo skaits ir samazinājies par 14,5 %. Šīs kopējās tendences ir attiecināmas arī uz STEM studiju programmām un, lai nodrošinātu kvalitatīvu speciālistu sagatavošanu STEM nozarē, kurā ir prognozējams būtisks darbaspēka deficīts, ir nepieciešams īstenot pasākumus, kas novērstu absolventu skaita problēmas.

**Tieslietu ministrijas** ieskatā, lai veicinātu vidējo rādītāju kāpumu, nepieciešams pilnveidot valsts pārvaldē nodarbināto IKT lietotāju (darbinieku) – cilvēkresursu – pamatprasmes, veicot būtiskas investīcijas un organizējot regulāras apmācības darbam ar jaunākajām programmatūrām, kā arī ar koplietošanas risinājumiem. Tieslietu ministrija ir informējusi, ka Valsts probācijas dienests šobrīd izvērtē iespējas piesaistīt šim nolūkam līdzfinansējumu projektu veidā. Tāpat, lai veicinātu jauniešu interesi studēt IKT jomā, nepieciešams kāpināt valsts pārvaldē nodarbināt IT speciālistu atalgojumu un amata prestižu.

## Priekšlikumi rīcībai DESI indeksa rādītāja “Cilvēkkapitāls” uzlabošanai

Ņemot vērā neapmierinošo Latvijas sniegumu DESI indeksa rādītājā “Cilvēkkapitāls” (23. vieta), VARAM aicina Izglītības un zinātnes ministriju kā vadošo valsts pārvaldes iestādi izglītības nozarē izvērtēt un ņemt vērā PKC novērtējumā kā īpaši nozīmīgu identificētos cilvēkkapitāla rādītāja elementus – interneta lietotāji (elements liecina par vispārējo digitālo prasmju līmeni (2a1)) un IKT speciālistu skaits (2b1), institūciju sniegtajos komentāros pausto viedokli un, izstrādājot attīstības plānošanas dokumentus, ietver pasākumus, kuri sniegs ieguldījumu DESI indeksa rādītāja “Cilvēkkapitāls” uzlabošanā.

## Latvijas sniegums DESI indeksa rādītājā “Interneta izmantojums”

DESI indeksa rādītāja “Interneta izmantojums” ietvaros tiek vērtēta digitāla satura izmantošana, t.sk., ziņu lasīšana internetā, mūzikas klausīšanās, video skatīšanās, spēļu spēlēšana, kā arī video lejupielāde pēc pieprasījuma. Komunikācijas komponentes ietvaros tie vērtēta videozvanu un sociālo tīklu izmantošana. Darījumu komponentes ietvaros tiek vērtēta banku pakalpojumu izmantošana un iepirkšanās interneta vidē. Minētās novērtējuma komponentes attiecas uz masu informācijas (plašsaziņas) līdzekļu politikas jomu un iekšējā tirgus politikas jomu, par kurām ir atbildīga Kultūras ministrija, Ekonomikas ministrija un Finanšu ministrija.

Latvijas iedzīvotāju vidū visvairāk pieaudzis to tiešsaistes darbību skaits, kas saistītas ar iepirkšanos tiešsaistē.

Internetu Latvijā izmanto 77 % iedzīvotāju, interneta izmantošanā ir vērojama Latvijas iedzīvotāju tendence arvien biežāk iepirkties tiešsaistē, sasniedzot 55 %, kas ir par septiņiem procentpunktiem vairāk kā 2016. gadā. Latvijas iedzīvotāji bieži izmanto dažādus tiešsaistes pakalpojumus, taču pagājušajā gadā lielākā daļa pakalpojumu izmantošanas samazinājās. Lai gan mazliet pieauga iepirkšanās tiešsaistē, tomēr vēl nav sasniegts ES vidējais apmērs. Savukārt, internetbankas pakalpojumus izmanto 78 % Latvijas iedzīvotāju, un šis rezultāts ievērojami pārsniedz ES vidējo rādītāju, kas ir 59 %.



Attēla avots: Latvijas valsts profils, Eiropas digitālā progresa 2017. gada ziņojums.

## Priekšlikumi rīcībai DESI indeksa rādītāja “Interneta izmantojums” uzlabošanai

VARAM ieskatā daudz aktīvāk ir jāveic sabiedrības informēšanas pasākumi par digitālās vides izmantošanas iespējām. VARAM 2014.-2020. gada periodā plāno realizēt IKT iespēju izmantošanas veicināšanas pasākumu aktivitātes, lai attīstītu sabiedrības spējas un ieinteresētību efektīvi izmantot pieejamos risinājumus. To ietvarā tiks popularizēti digitālās vides radītie risinājumi un to priekšrocības, sabiedrība tiks informēta par valsts e-iespējām, publiskās pārvaldes darbinieki tiks apmācīti sniegt sabiedrībai konsultācijas par digitālās vides izmantošanas aspektiem, tiks izstrādāti informatīvie un apmācību materiāli un programmas par e-pārvaldības rīkiem. Minēto pasākumu rezultātā tiks veicināta iedzīvotāju interese par e-pakalpojumiem, uzlabosies izpratne par drošu e-identifikāciju, drošu darbošanos digitālajā vidē, sabiedrība tiks informēta par valsts pārvaldes piedāvātajām e-iespējām, tiks veicināta informācijas aprite, izmantojot drošas elektroniskās piegādes vides priekšrocības. Minēto darbību rezultātā rādītāja “Interneta izmantojums” elements – video pēc pieprasījuma (3a3) lēšams pieaugums.

## Latvijas sniegums DESI indeksa rādītājā “Ciparu tehnoloģiju integrācija”

Indeksa “Ciparu tehnoloģiju integrācija” ietvaros tiek vērtēta uzņēmējdarbības digitalizācija, tā svars novērtējumā ir 20 %. DESI indeksa rādītāja “Ciparu tehnoloģiju integrācija” novērtējuma komponentes attiecas uz komercdarbības attīstības politikas jomu, par kuru ir atbildīga Ekonomikas ministrija.

******

Attēla avots: Latvijas valsts profils, Eiropas digitālā progresa 2017. gada ziņojums.

DESI indeksa 2017. gada novērtējumā secināts, ka visvājākais progress Latvijai novērojams uzņēmējdarbības digitalizācijas un e-komercijas jomās. Neskatoties uz faktu, ka 55 % Latvijas iedzīvotāju arvien vairāk izmantot e-komercijas pakalpojumus, mazie un vidējie uzņēmumi e-komercijas kanālus, lai pārdotu savu preci un sniegtu pakalpojumus, izmanto maz – tikai 8 %.  Taču tie uzņēmumi, kuri izmanto e-komercijas piedāvātās iespējas, no pārdošanas tiešsaistē panāk ievērojamu apgrozījumu.

Digitālās tehnoloģijas integrācijas ziņā uzņēmumos Latvija ieņem 25. vietu, kas ir labāk nekā pērn (26. vieta), taču netuvojas ES vidējam apmēram. Tādu uzņēmumu īpatsvars, kuri iegādājas vismaz vienu no šādiem pakalpojumiem: mākoņskaitļošana, datubāzu izmitināšana, grāmatvedības lietotnes un tamlīdzīgi pakalpojumi., saglabājas 6 % līmenī. Neraugoties uz Latvijas iedzīvotāju augošo interesi par e-komerciju, ļoti maz mazo un vidējo uzņēmumu (turpmāk – MVU) izmanto elektroniskos pārdošanas kanālus — tikai 8 % MVU nodarbojas ar tiešsaistes pārdošanu. Tomēr to uzņēmumu apgrozījumā, kuri nodarbojas ar e-komerciju, tiešsaistes tirdzniecības īpatsvars ir ievērojams — 8,2 %, taču ES vidējā vērtība ir 9,4 %. Latvija nav izstrādājusi vispārēju stratēģiju uzņēmumu digitalizācijai. Tomēr tiek īstenoti vairāki pasākumi digitālās uzņēmējdarbības atbalstīšanai, un Latvija ir sasniegusi samērā labus rezultātus IKT jaunuzņēmumu darbības jomā. Latvijas valdības mērķis ir pārstrukturēt valsts ekonomiku, izmantojot tehnoloģijas, lai uzlabotu uzņēmumus, — gan modernizējot tradicionālos uzņēmumus, gan veicinot digitālo uzņēmējdarbību. Valdība plāno piešķirt inovācijas kuponus, kas nodrošinātu valsts līdzfinansējumu 60 % apmērā pētniecībai un attīstībai, kā arī ražojumu izmēģināšanai.

## Institūciju sniegtie priekšlikumi DESI indeksa rādītāja “Ciparu tehnoloģiju integrācija” uzlabošanai

**Ārlietu ministrija** ir norādījusi par nepieciešamību nodrošināt savlaicīgu un pamatotu Latvijas interešu definēšanu un argumentācijas attīstīšanu par IKT infrastruktūras turpmākās attīstības vajadzībām Latvijai sarunu par ES Daudzgadu budžeta satvaru pēc 2020. gada kontekstā Tāpat Ārlietu ministrija ir aicinājusi turpināt attīstīt pieprasījumu nacionālā līmenī nodrošināt mērķtiecīgus ieguldījumus, t.sk. izmantojot ES finansējumu, lai veicinātu informācijas tehnoloģiju izmantošanu mazajos un vidējos uzņēmumos, tādejādi attīstot e-komerciju.

**Aizsardzības ministrija** uzskata par lietderīgu veikt aptauju, lai noskaidrotu, kuru ciparu tehnoloģiju integrācija no DESI indeksā norādītajām tehnoloģijām ir sagādājusi lielākos sarežģījumus, lai izvērtētu tālākās rīcības iespējas ciparu tehnoloģiju integrācijā uzņēmējdarbībā.

**Finanšu ministrijas** ieskatā nav iespējams izvērtēt digitālo tehnoloģiju integrētības rādītāja atbilstību reālajai situācijai, taču skatoties pēc būtības, uzskata, ka zemi rādītāji šajā kategorijā paši par sevi neliecina par kaut ko sliktu, jo vienlaikus Latvijai ir ļoti labi rādītāji IKT tehnoloģiju pieejamības ziņā, kas nozīmē, ka uzņēmumiem ir visas iespējas IKT pakalpojumus izmantot, bet tie to kādu iemeslu dēļ nedara (nav nepieciešamības vai nav informācijas par to lietderību) vai arī neziņo par to izmantošanu. Daudz sliktāka būtu situācija, ja uzņēmumi digitālos rosinājumus nelietotu tāpēc, ka tie tiem nebūtu pieejami. Risinājums DESI indeksa 4. sadaļas “Ciparu tehnoloģiju integrācija” rādītāju uzlabošanai varētu būt uzņēmumu informēšana par pieejamajām digitālajam tehnoloģijām un to ieguvumiem, ja tās netiek izmantotas nezināšanas un prasmju trūkuma dēļ, nevis tāpēc, ka uzņēmēji tās neuzskata par lietderīgām.

**Ekonomikas ministrija** 2016. gadā organizēja darbseminārus par ES Vienotā tirgus stratēģiju un Digitālā vienotā tirgus stratēģiju. Tajos identificētie pasākumi tika ietverti [informatīvajā ziņojumā “Par Ekonomikas ministrijas organizētajiem darbsemināriem par Eiropas Savienības Vienotā un Digitālā vienotā tirgus jautājumiem, identificētajām Latvijas interesēm un ieteicamajiem pasākumiem nacionālajā līmenī”,](https://eportfelis.mk.gov.lv/eportfelis/DesktopModules/NOpenDocument.aspx?tabindex=0&tabid=8&BriefcaseID=32210&mid=38&SubjectID=40367813) un tie paredz tuvāko gadu laikā virkni iniciatīvu, kuru mērķis ir uzlabot un stiprināt ES vienotā un digitālā vienotā preču un pakalpojumu tirgus attīstību. Lai nodrošinātu arī turpmāku sabiedrības izglītošanu e-komercijas jautājumos, periodiski tiek rīkoti e-komercijas semināri komersantiem, kā arī stiprināta sadarbība ar Latvijas Investīciju un attīstības aģentūru kopīgu semināru rīkošanai par e-komercijas jautājumiem. 2017. gadā organizēts seminārs “Mazo un vidējo uzņēmumu mārketings digitālajā laikmetā” ar mērķi informēt Latvijas mazo un vidējo uzņēmumu pārstāvjus par aktuālākajām tendencēm mūsdienu digitālajā vidē. Papildus minētajam, Ekonomikas ministrija izvērtēs iespēju izstrādāt uzņēmējdarbības ceļa kartes e-veikala atvēršanai, kas paredzēs mobilākas iespējas biznesa attīstībai un e-komercijas apgrozījuma pieaugumam.

Informācijas sabiedrības attīstības pamatnostādņu 2014.-2020. gadam (turpmāk – pamatnostādnes) turpmākās rīcības plānojumā Ekonomikas ministrija, kā atbildīgā institūcija īsteno šādus pasākumus izvirzītā mērķa sasniegšanā:

Partnerībā organizētas nodarbināto apmācības, kas paredz atbalstu partnerībā organizētām nodarbināto apmācībām, veicot arī procesu un tehnoloģiju auditus un nodrošinot konsultatīvu atbalstu un subsidētus pakalpojumus procesu inovācijas, efektīvāku ražošanas metožu ieviešanai komersantos.

Ekonomikas ministrija īsteno divas nodarbināto apmācību programmas: 1.2.2.1. pasākums “Atbalsts nodarbināto apmācībām”, kur Eiropas Reģionālās attīstības fonda (turpmāk – ERAF) atbalsts līdz 2018. gada 31. decembrim (1. kārta) tiek sniegts tikai Latvijā reģistrētiem mikrouzņēmumiem, MVU un lielajiem komersantiem, un finansējuma saņēmēji ir biedrības, kuras pārstāv vienu no apstrādes rūpniecības apakšnozarēm, IKT nozari vai izmitināšanas un ēdināšanas pakalpojumu nozari. Atbalsts tiek sniegts nozaru specifiskām apmācībām (piemēram, STEM (zinātne, tehnoloģijas, inženierzinātnes un matemātika), rūpnieciskais dizains, datorzinātnes, loģistika u.c.), kas sekmētu darba ražīguma pieaugumu un jaunu vai uzlabotu produktu un tehnoloģiju izstrādi un ieviešanu ražošanā. 1.2.2.3. pasākums “Atbalsts IKT un netehnoloģiskām apmācībām, kā arī apmācībām, lai sekmētu investoru piesaisti”, kur ERAF atbalsts līdz 2020. gada 31. decembrim tiek sniegts pašnodarbinātām personām, mikrouzņēmumiem, MVU un lieliem komersantiem. Atbalsts tiek sniegts horizontālām apmācībām, kas nepieciešamas produktu, procesu, mārketinga vai organizācijas inovāciju ieviešanai komersantā. Latvijas Informācijas un komunikācijas tehnoloģijas asociācija (turpmāk – LIKTA) īsteno divus projektus “IKT profesionāļu apmācības inovāciju veicināšanai un nozares attīstībai” (kopš 2016. gada jūlija) un “Mazo un mikro komersantu apmācības inovāciju un digitālo tehnoloģiju attīstībai Latvijā” (kopš 2017. gada februāra).

Atbalsts jaunu produktu un tehnoloģiju izstrādei, kur pasākuma ietvaros īstenotā darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.2. pasākuma “Atbalsts tehnoloģiju pārneses sistēmas pilnveidošanai” īstenošanas noteikumi paredz šādas atbalstāmās darbības:

tehnoloģiju pārneses procesa veicināšana un koordinācija;

publisko zinātnisko institūciju un augstskolu pētnieku pētniecības rezultātu komercializācijas un patentēšanas fonds;

atbalsta (vaučera) piešķiršana MVK.

Tāpat īstenotās darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.1. pasākuma “Atbalsts jaunu produktu un tehnoloģiju izstrādei kompetences centru ietvaros” paredz atbalstīt:

individuālo pētījumu un sadarbības pētniecības projektu īstenošanu;

pētniecības projektu koordināciju, tai skaitā sadarbības veicināšanu, informācijas un zināšanu kopīgošanai un tīklošanās un starptautiskas sadarbības veicināšanai;

sadarbības veicināšanu, lai iesaistītos starptautiskos pētniecības projektos.

Papildus minētajam notiek arī uzņēmēju apmācības šādu ES atbalsta fondu programmu ietvaros- Inovācijas motivācijas programma un Kompetences centru programmas ietvaros, sniedzot atbalstu pārnozaru sadarbībā, veicinot nozaru sarunu attīstību atvērto datu iniciatīvai un to potenciālai komercializācijai.

Meklējot iespējas uzlabot Latvijas DESI indeksa rādītājus, Ekonomikas ministrija aicina uz sadarbību arī LIKTA, kuras mērķis ir sekmēt IKT nozares izaugsmi Latvijā, veicinot informācijas sabiedrības attīstību un IKT izglītību, ceļot Latvijas konkurētspēju starptautiskā mērogā. Asociācija sniedz profesionāļu viedokli valsts institūcijām likumdošanas un citos ar nozari saistītos jautājumos. Vēršam uzmanību, ka tikai sadarbībā ar nozares profesionāļiem ir iespējams rast risinājumu, kas gala lietotājam būs piemērots un lietderīgs.

Ekonomikas ministrija ir vērsusi uzmanību, ka katrs uzņēmējs izvēlas savu biznesa modeli un veidu kādā tas strādā – izmantojot digitālo vidi, vai to neizmantojot, tāpēc Ekonomikas ministrijas ieskatā ir būtiski turpināt sabiedrības informēšanu par digitālo iespēju priekšrocībām uzņēmējdarbībā. Kopš 2014. gada Ekonomikas ministrija sadarbībā ar citām valsts iestādēm rīko ikgadējas informatīvas kampaņas “Atbalsts uzņēmējiem”, šajās kampaņās, kas norit dažādās Latvijas pilsētās ar informatīvu stendu piedalās arī VARAM. Ekonomikas ministrija arī turpmāk plāno organizēt šādas informatīvas kampaņas, un ir atvērta uz sadarbību, kā līdz šim aicinot piedalīties VARAM pārstāvjus arī par tēmām, kas veicinātu sabiedrības informētību par IKT sniegtajām iespējām un priekšrocībām. Informējam, ka 2017. gadā informatīvās kampaņas notika Rīgā – 20. septembrī, Liepājā ‑ 27. septembrī, Rēzeknē ‑ 4. oktobrī, Valmierā -11. oktobrī un Jelgavā - 18. oktobrī.

**Valsts akciju sabiedrība “Latvijas valsts radio un televīzijas centrs”** ir vērsis uzmanību uz Eiropas statistikas biroja *Eurostat* veiktā pētījuma “Informācijas un komunikāciju tehnoloģiju lietošana un e-komercija uzņēmumos” rezultātiem par mākoņpakalpojumu izmantošanu un norāda, ka, ES strauji izplatās mākoņpakalpojumu izmantošana, ko Eiropā vidēji lieto aptuveni viena piektā daļa uzņēmumu. Skandināvijā šie rādītāji ir visaugstākie, kur mākoņpakalpojumus lieto aptuveni puse uzņēmumu (57 %), tajā pašā laikā Latvijā tikai 8,3 % uzņēmumu savā darbā izmanto kādu no mākoņpakalpojumiem. Saskaņā ar biznesa tehnoloģiju platformas BiSMARTekspertu novērtējumu mākoņpakalpojumu izmantošana uzņēmumam ļautu gadā ietaupīt ap 40-50% operacionālo tēriņu. Kopumā secināts, ka mākoņpakalpojumu izmantošana ir lietderīga šādu iemeslu dēļ:

* garantēta datu drošība,
* izmaksu samazināšana un laika ietaupīšana,
* mazākas elektroenerģijas izmaksas,
* atslogots IT personāla darbs sistēmu uzturēšanā,
* automātiska programmatūru atjaunināšana,
* elastīgums,
* konkurētspējas paaugstināšanās.

Minētā *Eurostat* pētījuma rezultāti rāda, ka uzņēmēju vidē joprojām pastāv dažādas barjeras, kuru dēļ netiek veikta izvēle par labu mākoņpakalpojumu izmantošanai. Viens no lielākajiem aizspriedumiem attiecībā uz mākoņpakalpojumu izmantošanu ir bažas par drošību (45 %), kam seko bažas par reglamentējošiem šķēršļiem un privātumu.

Lai mazinātu aizspriedumus par mākoņpakalpojumu izmantošanas riskiem, kā arī vairotu informētības līmeni par datu glabāšanu, izmantojot mākoņpakalpojumu iespējas mākoņos ieguvumiem, nepieciešama mērķtiecīga un uz faktiem balstīta komunikācija ar potenciālajiem pakalpojumu izmantotājiem. Tādēļ vērtīgi būtu uzsākt diskusiju valstiskā līmenī, kurā tiktu iesaistīti gan nozares eksperti, gan uzņēmumu pārstāvji, kuri jau ir izdarījuši izvēli par labu mākoņpakalpojumu izmantošanai, tādējādi veicinot labvēlīgu augsni informācijas apmaiņai un rosinot uzņēmējus izvērtēt esošo datu glabāšanas politiku uzņēmumos.

**Pārresoru koordinācijas centrs** ir norādījis, ka Eiropas digitālā vienotā tirgus potenciāls ietver nozīmīgas iespējas Latvijas IKT nozares un valsts ekonomikas kopējai attīstībai, un tā izveide veicinās Latvijas izstrādātāju un pakalpojumu sniedzēju eksportspēju un pārrobežu konkurētspēju, kā arī radīs priekšnoteikumus jaunu inovāciju izstrādē. NAP2020 [367] uzdevums paredz, nepieciešamību palielināt ekonomisko aktivitāti reģionos un attīstības centros, piesaistot un izmantojot apkārt esošo teritoriju resursus, atbalstot uzņēmējdarbības, transporta un IKT infrastruktūras attīstību, lai apturētu negatīvās tendences sociālekonomiska atšķirību starp reģioniem pieaugumā.

## Priekšlikumi rīcībai DESI indeksa rādītāja “Ciparu tehnoloģiju integrācija” uzlabošanai

Ņemot vērā neapmierinošo Latvijas sniegumu DESI indeksa rādītājā “Ciparu tehnoloģiju integrācija” (25. vieta) un izvērtējot iestāžu sniegtos komentārus un priekšlikumus, VARAM aicina Ekonomikas ministriju kā vadošo valsts pārvaldes iestādi par komercdarbības attīstības politikas izstrādi izvērtēt un ņemt vērā PKC novērtējumā kā īpaši nozīmīgus identificētos rādītāja “Ciparu tehnoloģiju integrācija” elementus – dalīšanās ar elektronisko informāciju uzņēmumos (4a1) un pārrobežu tirdzniecība tiešsaistē (4b3), institūciju sniegtajos komentāros pausto viedokli un, izstrādājot attīstības plānošanas dokumentus, ietvert pasākumus, kas sniegs ieguldījumu DESI indeksa rādītāja “Ciparu tehnoloģiju integrācija” uzlabošanā.

## Latvijas sniegums DESI indeksa rādītājā “Digitālie publiskie pakalpojumi”

DESI indeksa rādītāja “Digitālie publiskie pakalpojumi” ietvaros tiek vērtēta elektroniskās pārvaldes risinājumu lietotāju skaits, automātiski aizpildītu veidlapu pieejamība, tiešsaistes pakalpojumu pilnīgas izpildes iespēja un atvērto datu izmantošana. Minētās novērtējuma komponentes attiecas uz Elektroniskās pārvaldes attīstības politikas jomu, par kuru ir atbildīga VARAM un līdzatbildīgas ir visas pārējās ministrijas.

******

Attēla avots: Latvijas valsts profils, Eiropas digitālā progresa 2017. gada ziņojums.

Digitālie publiskie pakalpojumi. Latvijā visstraujākā attīstība vērojama tiešsaistē sniegtajos publiskajos pakalpojumos, savukārt atklāto datu jomā, salīdzinot ar citām ES dalībvalstīm, virzība uz priekšu ir gausa.

Pagājušajā gadā Latvija ir atzīstami progresējusi digitālo publisko pakalpojumu sniegšanā un izmantošanā, Latvija ieņem 8. vietu ES dalībvalstu vidū valsts pārvaldes tiešsaistes pakalpojumu pieejamības ziņā. To iedzīvotāju skaits, kuri izmanto e-pārvaldes pakalpojumus, ir 38 %, kas ir virs ES vidējā (34 %). Tomēr, neraugoties uz progresu saistībā ar gatavību izmantot atklātos datus, Latvija atrodas pēdējā vietā — galvenokārt tādēļ, ka novērtējuma brīdī darbību vēl nebija uzsācis valsts atklāto datu portāls. Lai uzlabotu datu pieejamību publiskās pārvaldes institūcijām un nodrošinātu atkalizmantojamu datu publicēšanu atkalizmantošanai privātu uzņēmumu pakalpojumos, centralizētas publiskās pārvaldes atvērto datu portāla darbināšana tika uzsākta 2017. gada jūnijā.

DESI indekss apliecina, ka Latvijai ir potenciāls digitālo pakalpojumu jomā. Tomēr jāapzinās, ka digitālās vides sniegto iespēju izmantošana iedzīvotāju, uzņēmēju, kā arī publiskās pārvaldes pusē ir cieši saistīta ar vairāku ministriju paveikto. Digitālai videi nav fizisku robežu. Tāpēc arī Latvijas dažādu atbildīgo iestāžu sadarbībai ir jābūt ar plašāku un, iespējams, ambiciozāku redzējumu. Būtiski, lai nozaru griezumā atbildīgās institūcijas aktīvi rīkotos savas kompetences ietvaros. Tikai tā iespējams panākt situāciju, ka Latvijas iedzīvotāji un komersanti būs zinoši un prasmīgi, lai izmantotu visas digitālās vides radītās iespējas.

E-pārvaldes politika galvenokārt ir noteikta Informācijas sabiedrības attīstības pamatnostādnēs 2014.–2020. gadam. Latvijas Republikas Saeima 2015. gada 5. novembrī pieņēma Fizisko personu elektroniskās identifikācijas likumu, kas stājās spēkā 2015. gada 8. decembrī (turpmāk – Likums). Likumā noteiktas prasības personu identifikācijai, lai nodrošinātu iespēju saņemt publiskos pakalpojumus elektroniskajā vidē; gaidāms, ka Likuma piemērošanas rezultātā palielināsies e-pārvaldes pakalpojumu izmantošana.

Ministru kabineta 2017. gada 24. oktobra sēdē tika apstiprināts VARAM sagatavotais informatīvais ziņojums “Par pakalpojumu vides pilnveidi” (Prot. Nr. 52, 14.§), kas tika izstrādāts ar mērķi, iezīmēt valsts pārvaldes tīmekļvietņu pilnveides virzienus un noteikt galvenos uzdevumus noteiktu valsts pārvaldes procesu un pakalpojumu elektronizācijā, veidojot koordinētu, sistemātisku pakalpojumu sniegšanas modernizāciju un e-pārvaldes attīstību, kas balstīta uz tādiem principiem - lietotājorientētība, caurskatāmība, pārrobežu mobilitāte, koplietošanas infrastruktūras priekšnosacījumi, mobilā pieejamība, balstoties uz Eiropas Komisijas ikgadējā novērtējuma *eGovernment Benchmark 2016* datiem.

## Institūciju sniegtie priekšlikumi rīcībai DESI indeksa rādītāja “Digitālie publiskie pakalpojumi” uzlabošanai

**Ārlietu ministrija** ir aicinājusi VARAM turpināt darbu atvērto datu jomā, Latvijas salīdzinoši zemo radītāju mākoņskaitļošanas kontekstā, un ir vērsusi uzmanību uz ES ietvaros notiekošo darbu mākoņskaitļošanas jomā, īpaši zinātnes un pētniecības jomā, kurā nepieciešams nodrošināt mērķtiecīgāku pieeju nacionālajā līmenī.

**Ekonomikas ministrija** ir vērsusi uzmanību, ka ņemot vērā, ka DESI indeksa rādītāji atspoguļo dalībvalstu digitalizācijas progresu, kuru ietekmē ne tikai valsts iestāžu piedāvātie e-pakalpojumi, bet arī sabiedrības zināšanas par digitalizācijas iespējām un vēlēšanās tās pielietot. Ekonomikas ministrija uzskata, ka ir nepieciešams turpināt sadarbību un sarunas ar Latvijas Tirdzniecības un rūpniecības kameru un Centrālo statistikas pārvaldi, lai atbildes uz jautājumiem uzņēmumu apsekojumu veidlapās sniegtu uzņēmuma vadītājs vai informācijas tehnoloģiju speciālists. Ekonomikas ministrija norāda, ka IKT apsekojumu veidlapas, kas ir viens no DESI datu avotiem, izstrādā vienoti visām ES dalībvalstīm, lai nodrošinātu datu harmonizāciju un rezultātu salīdzināmību. Apsekojuma veidlapas ir apstiprinātas ar 2016. gada 20. decembra Ministru kabineta noteikumiem Nr. 812 “Oficiālās statistikas veidlapu paraugu apstiprināšanas un veidlapu aizpildīšanas un iesniegšanas noteikumi” (16. pielikums un 17. pielikums, 116.pielikums).

Papildus Ekonomikas ministrija ir vērsusi uzmanību, ka ar Ministru kabineta 2017. gada 15. marta rīkojumu Nr. 125 ir apstiprināts uzņēmējdarbības vides pilnveidošanas pasākumu plāns, kurā ir iekļauti vairāki pasākumi, kas vērsti uz arvien aktīvāku e-risinājumu integrēšanu valsts un pašvaldību sniegtajos pakalpojumos. Uzņēmējdarbības vides pilnveidošanas pasākumu plānā ir sadaļa “Lietpratīga valsts pārvalde un tās e-pakalpojumi”, kuras mērķis ir samazināt uzņēmēju laiku administratīvo procedūru veikšanai no 13 % 2014. gadā līdz 11 % 2018. gadā, plānots ieviest vismaz papildus 20 tiešsaistes e-pakalpojumus, kā arī paaugstināt eID kartē esošā e-paraksta izmantošanu par 25 %.

Lai turpmāk vērtētu nepieciešamos uzlabojumus uzņēmējdarbības vides pilnveidošanā, tostarp valsts pārvaldes sniegto pakalpojumu e-risinājumu integrēšanā, Ekonomikas ministrija ir izveidojusi darba grupu. Vēršam uzmanību, ka Uzņēmējdarbības vides pilnveidošanas pasākumu plānā tiek iekļauti uzdevumi, ņemot vērā Pasaules Bankas *Doing Business* pārskatos un Pasaules ekonomikas foruma Globālās konkurētspējas indeksa ziņojumos piemēroto metodoloģiju, tomēr VARAM kā kompetentā iestāde var rosināt iekļaut arī tādus pasākumus, kas varētu pozitīvi ietekmēt DESI indeksa rādītājus.

**Iekšlietu ministrija** plāno ieviest projektu “Jaunas paaudzes Iekšlietu integrētā informācijas sistēma”, kuras ietvaros tiks izveidots e-pakalpojums “Personu un mantu identifikācija”, kurā tiks publicēta informācija par meklējamo personu vai mantu, e-pakalpojums “E-lietas materiāli un sodi”, ar kuru lietotājiem ar procesa virzītāja akceptu tiks nodrošināta iespēja saņemt informāciju par pieņemtajiem lēmumiem (atteikt uzsākt kriminālprocesu vai atteikt uzsākt administratīvā pārkāpuma lietu, iepazīties ar krimināllietas un administratīvā pārkāpuma lietas materiāliem un veikt sodu pārbaudi un nomaksu krimināllietas un administratīvā pārkāpuma lietās). Elektronisku pakalpojumu ieviešana tiesībaizsardzības un drošības iestādēs samazinās iesniedzamās un izsniedzamās informācijas apriti “papīra” formā, pēc iespējas nodrošinot, ka datu apmaiņa ar iedzīvotājiem un iestādēm notiek tiešsaistē, un palielinot elektroniskās pārvaldes lietotāju skaitu un atvērto datu veidā pieejamās informācijas apjomu. Savukārt, iedzīvotājiem tiks nodrošināta iespēja elektroniski sekot iesnieguma izskatīšanai, informācija par notikumu, administratīvo pārkāpumu un noziedzīgu nodarījumu notikumu vietām būs pieejama tiešsaistes režīmā, tai skaitā atvērto datu veidā.

**Tieslietu ministrija** ir iesniegusi informāciju par plānotiem pasākumiem ar potenciālu ietekmi uz DESI indeksa rādītāju “Digitālie publiskie pakalpojumi, e-pārvalde”, ko realizēs Valsts zemes dienests, Uzņēmumu reģistrs, Tiesu administrācija, Valsts valodas centrs, Juridiskās palīdzības administrācija un Valsts probācijas dienests.

**Valsts zemes dienests**

Plānošanas periodā 2014.-2020. gadam ERAF darbības programmas “Izaugsme un nodarbinātība” prioritārā virziena “IKT pieejamība, e-pārvalde un pakalpojumi” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākumu “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” (turpmāk – 2.2.1. SAM 2.2.1.1 pasākums) projektu iesniegumu atlases 2. kārtas sarakstā ir iekļauts Valsts zemes dienesta projekts “Kadastra informācijas sistēmas modernizācija un datu pakalpojumu attīstība”.

Projekta ietvaros paredzēts veikt Nekustamā īpašuma valsts kadastra informācijas sistēmas modernizāciju, pilnveidot nekustamā īpašuma reģistrācijas procesus, uzlabot datu apmaiņu ar citām valsts un pašvaldību informācijas sistēmām (piemēram, Valsts vienoto datorizēto zemesgrāmatu, būvniecības informācijas sistēmu, Apgrūtināto teritoriju informācijas sistēmu, Valsts adrešu reģistra informācijas sistēmu), veicināt datu pakalpojumu attīstību, līdz ar to nodrošinot kadastra datu pieejamību ērtā, kvalitatīvā un mūsdienu prasībām, standartiem atbilstošā veidā. Papildus tam paredzēts nodrošināt atbilstību Eiropas Parlamenta un Padomes 2007. gada 14. marta Direktīvai 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE), un citām ES normatīvo aktu prasībām attiecībā uz kadastra pamatdatiem.

 **Uzņēmumu reģistrs**

Atvērto datu portālā ir pieejami dati par reģistrētajiem subjektiem. Līdz 2017. gada oktobra beigām ir izstrādāts risinājums publiskā maksātnespējas reģistra informācijas pieejamībai atvērto datu veidā, un turpinās izmaiņu veikšana serveru infrastruktūrā, lai šos datus varētu publicēt. Plānots, ka maksātnespējas reģistra dati būs pieejami sākot ar 2017. gada decembri, vienlaikus tiks publicēta arī tīmekļvietne atvērto datu portālā (<https://data.gov.lv/>).

**Tiesu administrācija**

Tiesu pakalpojumu pilnveidošanaisaskaņā ar Tiesu administrācijas maksas pakalpojumu cenrāža pielikuma 16. punktu līdz 2018. gada 1. jūnijam plānots ieviest pakalpojumu “Nozīmēto tiesas sēžu monitorings pēc lietas numura” (ietekme uz 5a3. indikatoru “Tiešsaistē pabeigtie pakalpojumi” (*Online Service Completion*)).

Savukārt, līdz 2018. gada 1. jūlijam plānots ieviest šādus pakalpojumus:

1. Izpildu lietu reģistra pilnveidošanai saskaņā ar Ministru kabineta 2017. gada 20. jūnija noteikumu Nr. 343 “Tiesu administrācijas maksas pakalpojuma cenrādis” pielikuma 23. punktu, līdz 2018. gadam plānots ieviest pakalpojumu “Informācijas sniegšana kreditēšanas pakalpojumu sniedzējam vai kredītinformācijas birojam no Izpildu lietu reģistra par fizisko un juridisko personu izpildu lietām kredītspējas vērtēšanai” (ietekme uz 5a3. indikatoru[[6]](#footnote-7) “Tiešsaistē pabeigtie pakalpojumi” (*Online Service Completion*));

2.  Elektronisko izsoļu vietnes pilnveidošanai saskaņā ar Tiesu administrācijas maksas pakalpojumu cenrāža pielikuma 21. punktu līdz 2018. gadam plānots ieviest pakalpojumu “Viena elektronisko izsoļu vietnē reģistrēto izsoļu sludinājumu monitoringa uzstādīšana, nosūtot informāciju elektroniski” (ietekme uz 5a3. indikatoru “Tiešsaistē pabeigtie pakalpojumi” (*Online Service Completion*)).

3. Zemesgrāmatu pakalpojumu pilnveidošanai:

–saskaņā ar Tiesu administrācijas maksas pakalpojumu cenrāža pielikuma 6. punktu līdz 2018. gadam plānots ieviest pakalpojumu “Zemesgrāmatu nodalījuma daļas elektroniska atlase” (ietekme uz 5a3. indikatoru “Tiešsaistē pabeigtie pakalpojumi” (*Online Service Completion*));

–saskaņā ar Tiesu administrācijas maksas pakalpojumu cenrāža pielikuma 11. punktu līdz 2018. gadam plānots ieviest pakalpojumu “Datu atlase par daudzdzīvokļu ēkas īpašniekiem” (ietekme uz 5a3. indikatoru “Tiešsaistē pabeigtie pakalpojumi’ (*Online Service Completion*));

–saskaņā ar Tiesu administrācijas maksas pakalpojumu cenrāža pielikuma 12. punktu līdz 2018. gadam plānots ieviest pakalpojumu “Zemesgrāmatu nodalījumu monitorings uz īpašumtiesību laiku” (ietekme uz 5a3. indikatoru “Tiešsaistē pabeigtie pakalpojumi” *(Online Service Completion*)).

**Valsts valodas centrs** līdz 2017. gada beigām plāno izstrādāt mobilo lietotni, lai veicinātu sabiedrības līdzdalību valsts valodas normu pārkāpumu novēršanā un valsts valodas lietojuma uzlabošanai publiskajā telpā, nodrošinot iespēju jebkuram lietotājam ērti un ātri nosūtīt iestādei informāciju, tostarp, fotogrāfijas, par iespējamu valsts valodas pārkāpumu. Ar lietotnes palīdzību būs iespējams norādīt arī uz labās prakses piemēriem.

**Juridiskās palīdzības administrācijā** šobrīd norit darbs pie valsts informācijas sistēmu attīstības projekta “Valsts nodrošinātās juridiskās palīdzības reģistrs un Valsts kompensāciju reģistrs” ieviešanas un pilnveidošanas, kura ietvaros paredzēts izveidot interaktīvos pakalpojuma aprakstus, nodrošināt juridiskās palīdzības sniedzējam pakalpojumu pieteikšanu elektroniski (elektroniski aizpildāmo veidlapu formu pieejamība, elektroniskais klientu pieņemšanas vadības rīks, tehnisko risinājumu izstrāde, kas neprasa elektronisko parakstu un ļauj nodrošināt personu identifikāciju, un citi pakalpojumi) un rezultātu saņemšanu elektroniski.

**Valsts probācijas dienests** plāno īstenot projektu “Probācijas klientu uzskaites sistēmas pilnveidošana”, 2.2.1. SAM 2.2.1.1 pasākumā izvirzīto rādītāju sasniegšanai. Projekta ietvaros “Probācijas klientu uzskaites sistēma” tiks pilnveidota un integrēta kopējā E-lietas platformā, tiks nodrošināta atvērto datu kopu nodošana publicēšanai atvērto datu portālā.

**VARAM** projekta “Publiskās pārvaldes informācijas un komunikāciju tehnoloģiju arhitektūras pārvaldības sistēma” ietvaros, lai pilnveidotu IKT iespēju izmantošanu sabiedrībā, plānots veicināt sabiedrības izpratni par drošu e-identifikāciju, organizēt apmācības par e-pakalpojumu izmantošanu un drošu e-vidi, kā arī izstrādāt mācību programmas un materiālus par e-pārvaldības rīkiem.

**Veselības ministrija**

Portālā [www.latvija.lv](http://www.latvija.lv) iedzīvotājiem un uzņēmējiem pieejami vairāk nekā 20 veselības nozares e-pakalpojumi. Ar mērķi nodrošināt medicīnisko dokumentu elektronisku apriti ir izveidota e-veselības sistēma un e-veselības portāls [www.eveseliba.gov.lv](http://www.eveseliba.gov.lv), kurā tiek uzkrāti pacientu veselības dati. Jau šobrīd e-veselības sistēma nodrošina vairāku medicīnisko dokumentu elektronisku apriti, piemēram, recepšu, darbnespējas lapu, nosūtījumu apriti, u.c. Veselības nozares procesu elektronizācijas turpināšana, tai skaitā informācijas sistēmu un e-pakalpojumu attīstīšana paredzēta realizējot vairākus projektus 2.2.1. SAM 2.2.1.1 pasākuma ietvaros. Sagaidāms, ka šo projektu realizācijai būs pozitīva ietekme uz DESI indeksa rādītāju “Digitālie publiskie pakalpojumi”, ņemot vērā, ka minēto projektu ieviešana palielinās e-pārvaldes pakalpojumu izmantošanas apjomus un tiešsaistē pabeidzamu pakalpojumu skaitu.

**Zemkopības ministrija** un tās padotības iestādes klientiem piedāvā virkni elektroniskos pakalpojumus, elektroniskā vidē nodrošinot pilnu pakalpojuma procesu – sākot ar pakalpojuma pieteikšanu, apmaksu un beidzot ar vēlamā pakalpojuma darbības rezultāta saņemšanu. Tos izmanto gan publiskā sektora, gan privātā sektora pārstāvji.

Lai nodrošinātu sniegto elektronisko pakalpojumu sekmīgu attīstību, Valsts tehniskās uzraudzības aģentūra, 2017. un 2018. gada darba plānā ir iekļāvusi vairākas aktivitātes ERAF projekta “Zemkopības ministrijas un tās padotībā esošo iestāžu informācijas un komunikācijas tehnoloģiju attīstība” ietvaros, kas ir apstiprināts ar Ministru kabineta 2017. gada 3. janvāra rīkojumu Nr. 7. Īstenojot minēto Projektu, tiks nodrošināta atvērto datu izveide un publicēšana, pilnveidota esošo e-pakalpojumu pieejamība nodrošinot ērtākus autentifikācijas un autorizācijas risinājumus, mazināts papīra formātā izsniegto un apstrādāto dokumentu īpatsvars, kā arī izveidoti jauni e-pakalpojumi, tostarp, informācijas saņemšana par traktortehnikas vadītāju apmācību, traktortehnikas noņemšana no uzskaites norakstīšanai, atgādinājumi par dokumentu derīgumu termiņu, traktortehnikas vadītāju kvalifikācijas teorētiskā eksāmena kārtošana kā arī traktortehnikas agregātu numuru salīdzināšanas pieteikšana.

Valsts meža dienesta Ģeogrāfiskās informācijas sistēma (turpmāk – VMD ĢIS) nodrošina piekļuves iespējas sistēmai gan Valsts meža dienesta darbiniekiem, gan meža īpašniekiem un citiem lietotājiem. VMD ĢIS modernizācijas ietvaros Meža valsts reģistra informācijas lietošana tiešsaistē meža īpašniekam vai tiesiskajam valdītājam dod iespēju iegūt informāciju par saviem īpašumiem/valdījumiem. Valsts akciju sabiedrība “Latvijas valsts meži”, kuras apsaimniekošanā atrodas 49 % no valsts mežu teritorijām, izmanto minētos pakalpojumus pilnā apjomā, jo sadarbība - informācijas apmaiņa ar Valsts meža dienestu notiek tikai tiešsaistē starpsistēmu līmenī. 2017. gada jūlijā Meža valsts reģistra tiešsaistes pieslēgumu izmantoja 816 meža īpašnieki no kopumā aptuveni 140 tūkst. meža īpašniekiem Latvijā. VMD ĢIS izmanto arī mednieki, iegūstot aktuālo informāciju, ko ir iespējams lejupielādēt dažādu formātu veidā izmantošanai mobilajās ierīcēs. Latvijā 2016./2017. gada medību sezonā bija aptuveni 21 000 aktīvie mednieki, no tiem VMD ĢIS medību sadaļu šobrīd tiešsaistē lieto 328 personas. ERAF projekta “Zemkopības ministrijas un tās padotībā esošo iestāžu informācijas un komunikācijas tehnoloģiju attīstība” ietvaros, Valsts meža dienests plāno ieviest jaunus e-pakalpojumus, tostarp, pieteikšanās mednieka vai medību vadītāja eksāmenam un mednieka sezonas kartes saņemšana.

Lauku atbalsta dienesta Elektronisko pakalpojumu sistēmā (turpmāk – EPS) tiek nodrošināta visu svarīgāko Lauku atbalsta dienesta pakalpojumu pieejamība. EPS lietotāju 2017. gada 1. jūlijā ir vairāk kā 74 000, kas ir lauksaimnieku juridisko un fizisko personu pilnvarotie pārstāvji, Lauku atbalsta dienesta sadarbības partneru pārstāvji, vietējo rīcības grupu pārstāvji, degvielas uzpildes staciju darbinieki un citi EPS lietotāji. 2017. gadā 100 % platību maksājumu iesniegumi tika iesniegti elektroniski, izmantojot EPS, t.i. vairāk kā 60 000 pieteikumu, iekļaujot ģeogrāfiskās informācijas sistēmas pieteikumu datus. Lauku atbalsta dienests Pasaules informācijas samita (*WSIS forum*) laikā saņēma *WSIS Prize 2017* uzvarētāja balvu par LAD Elektronisko pakalpojumu sistēmu (EPS) kā labāko IT rīku lauksaimniekiem pasaulē. E-pārvaldes risinājumu attīstīšana Lauku atbalsta dienestā notiek, turpinot darbu pie dažādu mobilo lietotņu izstrādes klientiem, paredzot operatīvu elektroniku komunikāciju ar klientiem, nodrošinot klientus ar individuāliem atgādinājumiem, u.c. iespējām.

**Latvijas atvērto tehnoloģiju asociācija** ir sniegusi šādus priekšlikumus:

1. Lai veicinātu atvērto datu principu straujāku ieviešanu Latvijā, Latvijas atvērto tehnoloģiju asociācija (turpmāk – LATA) aicina īstenot:

1.1. valsts pārvaldes organizētas starptautiskas konferences par atvērtiem datiem, kurās piedalītos eksperti no valstīm, kurās publiskās pārvaldes dati ir atvērti un DESI indeksa rādītāji ir augsti;

1.2. valsts pārvaldes iestāžu budžeta mērķtiecīgu plānošanu, lai atvērtu un uzturētu konkrētas, nozarei svarīgākās datu kopas, piemēram ģeotelpisko datu kopas;

1.3. “Informācijas sabiedrības attīstības pamatnostādnēs 2014.–2020. gadam” definēto principu ievērošanu;

2. E-komercijas attīstības veicināšanai, jo īpaši, MVU segmentā, būtu nepieciešams IKT nozares, tajā skaitā LATA organizētās konferences un semināri ar mērķi veicināt MVU iesaistīšanos e-komercijas aktivitātēs saņem valsts atbalstu.

## Priekšlikumi rīcībai DESI indeksa rādītāja “Digitālie publiskie pakalpojumi” uzlabošanai

Latvija demonstrē visstraujāko attīstību digitālo pakalpojumu sniegšanā un izmantošanā. Vienlaikus, neapmierinošs bijis Latvijas sniegums DESI indeksa rādītāja komponentē “Atvērto datu izmantošana”. Ar mēra atvērto datu politiku, ieskaitot Eiropas Parlamenta un Padomes 2003. gada 17. novembra Direktīvas 2003/98/EK par valsts sektora informācijas atkalizmantošanu pārņemšanu un atvērto datu portāla izmantošanu.

Latvijas neapmierinošais sniegums DESI indeksa rādītāja komponentē “Atvērto datu izmantošana” (28. vieta) 2017. gadā saistāms ar apstākli, ka novērtējuma datu savākšanas brīdī Latvijā vēl nebija uzsākta Latvijas atvērto datu portāla ekspluatācija. Latvijas atvērto datu portāla darbības uzsākšana 2017. gada jūnijā uzlabos Latvijas situāciju, tomēr jāapzinās, ka situācijā, kad atvērto datu portāli ir izveidoti visās ES dalībvalstīs, uzlabojumu indikatorā “Atvērtie dati” iespējams panākt tikai ar plānveidīgu un aktīvu publiskās pārvaldes datu atvēršanu un publicēšanu Latvijas atvērto datu portālā.

Publiskās pārvaldes datu atvēršanas princips ir viens no Informācijas sabiedrības attīstības pamatnostādnēs 2014.-2020. gadam definētajiem principiem, lai ļautu uzņēmējiem izmantot publiskajā pārvaldē radītos informācijas resursus ar mērķi radīt jaunas inovatīvas uzņēmējdarbības idejas un pakalpojumus, kas spēj palielināt ienākumus un radīt darbavietas.

Lai nodrošinātu indikatora “Atvērtie dati” uzlabošanu, VARAM aicina Ministru kabineta sēdes protokollēmumā iekļaut uzdevumu visām ministrijām līdz 2018. gada 15. aprīlim izstrādāt un Vides aizsardzības un reģionālās attīstības ministrijai iesniegt grafiku par ministriju un to padotības iestāžu atkalizmantošanai paredzētām brīvi izvēlētām datu kopām, kuras plānots publicēt Latvijas atvērto datu portālā līdz 2018. gada 1. oktobrim. Tās datu kopas, kuras plānots sagatavot un publicēt Latvijas atvērto datu portālā 2.2.1. SAM 2.2.1.1 pasākuma un 2.2.1.2. pasākuma “Kultūras mantojuma digitalizācija” projektos, grafikā neiekļaut.

Vides aizsardzības un reģionālās attīstības

ministra vietā –

Tieslietu ministrs Dzintars Rasnačs

Zvaigzne 67026507

Elita.Zvaigzne@varam.gov.lv

1. Eiropas Digitālā progresa ziņojumā (EDPZ) atspoguļots dalībvalstu progress digitalizācijas jomā, Digitālās ekonomikas un DESI indeksa kvantitatīvos datus apvienojot ar kvalitatīvu informāciju par katras valsts politiku [↑](#footnote-ref-2)
2. Valsts atbalsta programmas 1. kārta īstenota Eiropas Savienības struktūrfondu un Kohēzijas fonda (turpmāk – ES fondi) 2007.–2013. gada plānošanas perioda darbības programmas “Infrastruktūra un pakalpojumi” 3.2.2.3.aktivitātes “Elektronisko sakaru pakalpojumu vienlīdzīgas pieejamības nodrošināšana visā valsts teritorijā (platjoslas tīkla attīstība)” projekta ietvaros [↑](#footnote-ref-3)
3. Eiropas Digitālā progresa ziņojums (EDPZ) 2017. Valsts profils. Latvija. Pieejams, <http://ej.uz/7qp5> [↑](#footnote-ref-4)
4. [Izsludināts 2017.gada 8.jūnija Valsts sekretāru sanāksmes protokols Nr.22 17§ ”Viedās specializācijas monitorings”, 27, VSS-621.](https://eportfelis.mk.gov.lv/eportfelis/DesktopModules/NOpenDocument.aspx?tabindex=2&tabid=18&BriefcaseID=33062&mid=59&ProjectID=24356) [↑](#footnote-ref-5)
5. STEAM - zinātne, tehnoloģijas, inženierzinātnes un matemātika *(science, technology, engineering, and mathematics)* (sk. Izglītības attīstības pamatnostādnes 2014.-2020. gadam <https://likumi.lv/doc.php?id=266406>) [↑](#footnote-ref-6)
6. Eiropas Digitālā progresa 2017. gada ziņojuma (Valsts profils Latvija) 5.sadaļa “Digitālie publiskie pakalpojumi’’5a3. rādītājs (<https://ec.europa.eu/digital-single-market/desi>) [↑](#footnote-ref-7)